ખેતીના વ્યવસાય સાથે જોડાયેલ ખેડૂતો ખેતી ઓજારો માટે સરકાર સહિત બેંકની વિવિધ લોન દ્વારા આપૂર્તિ કરતા હોય છે. જેમાં કયારેક લોનનો હપ્તો ભરપાઇ ન થાય તેવા સંજોગોમાં પેનલ્ટી ચૂકવવી પડતી હોય છે. કપડવંજ તાલુકાના ભૂતિયા ગામના ખેડૂતે ટ્રેકટર લોનના બાકી હપ્તા પેટે બેંક દ્વારા ટ્રેકટર ખેંચી જવાયું હતું. ખેડૂતે પેનલ્ટી સહિત રકમ ચૂકવ્યા બાદ બેંકે વ્યાજની રકમની માંગણી કરીને ટ્રેકટર પરત આપ્યું ન હતું. આથી ખેડૂતે આણંદ ગ્રાહક કોર્ટમાં ફરિયાદ કરી હતી. જેમાં બંને તરફેના દસ્તાવેજી પુરાવા સહિતની બાબતોને ધ્યાને લઇને કોર્ટે ખેડૂતને ટ્રેકટર પરત આપવા અથવા ટ્રેકટરની ખરીદ કિંમત વ્યાજ સહિત પરત ચૂકવવા બેંકને હુકમ કર્યો હતો.